হাওড়ায় শিশু অপহরণের ঘটনায় গ্রেফতার মূল পাচারকারী মহিলা

কলকাতা: হাওড়া স্টেশন (Howrah Railway Station) থেকে শিশু অপহরণের (Child Abduction) ঘটনায় হাওড়া রেল পুলিশের হাতে গ্রেফতার মূল পাচারকারী মহিলা। যদিও এখনও পর্যন্ত উদ্ধার করা যায়নি শিশুকে। বুধবার ধৃত মহিলাকে হাওড়া আদালতে (Howrah Court) তোলা হয়।

গত ৫ মার্চ হাওড়া স্টেশনের ওল্ড কমপ্লেক্স থেকে হুগলির এক মহিলার সাড়ে তিন বছরের এক কন্যা সন্তানকে অপহরণ করে চম্পট দেয় এক মহিলা। জানা গিয়েছে, ওই মহিলা দক্ষিণ ২৪ পরগনার লক্ষীকান্তপুরে স্বামীর কাছে যাওয়ার আগে সাত বছরের এক মেয়ে এবং সাড়ে তিন বছরের অন্য একটি মেয়েকে নিয়ে হাওড়া স্টেশনে অপেক্ষা করছিলেন। সারারাত জেগে থাকার পর সকালের দিকে একটু ঝিমিয়ে পড়লে ওই মহিলা ছোট মেয়েটিকে নিয়ে চম্পট দেয়। ঘটনার তদন্ত শুরু করে হাওড়ায় রেল পুলিশ। হাওড়া স্টেশনের সিসিটিভি ফুটেজ পরীক্ষা করে দেখে পুলিশ। দেখা যায় শিশুটিকে নিয়ে ওই মহিলা এক নম্বর প্ল্যাটফর্মের পাশ দিয়ে সাবওয়ে হয়ে স্টেশন লাগোয়া বাসস্ট্যান্ডের দিকে গিয়েছে। সিসিটিভি ফুটেজ দেখে ওই মহিলাকে সনাক্ত করে পুলিশ।

আরও পড়ুন: কাউন্সিলরের মেয়ের ভোটার তালিকায় গড়মিল

মঙ্গলবার রাতে উলুবেড়িয়ার কুলগাছিয়া, বেলতলা, পোটোপাড়া থেকে শাহানারা বেগম নামে ওই মহিলাকে বাড়ি থেকে গ্রেফতার করে রেল পুলিশ। যদিও তার কাছ থেকে শিশুটিকে পাওয়া যায়নি। প্রাথমিক তদন্তে পুলিশ জানতে পেরেছে শিশুটিকে রাজস্থানের কোন এক দম্পতিকে বিক্রি করে দেওয়া হয়েছে। ওই শিশুকে উদ্ধার করতেরেল পুলিশের পক্ষ থেকে সেখানে তদন্তকারী দল পাঠানো হবে রাজস্থানে। আজ বুধবার ধৃত মহিলাকে হাওড়া আদালতে পেশ করা হয়। ওই মহিলাকে জিজ্ঞাসাবাদের জন্য নিজেদের হেফাজতে চায় তদন্তকারীরা। রেল পুলিশের পক্ষ থেকে নিজেদের হেফাজতে নেওয়ার জন্য হাওড়া আদালতের চিফ জুডিশিয়াল ম্যাজিস্ট্রেটের এজলাসে আছে আবেদন করা হয়।

অন্য খবর দেখুন